CELEX: 32022D0313
Language: bg
Date: 2022-02-24 00:00:00
Title: Решение (ЕС) 2022/313 на Европейския парламент и на Съвета от 24 февруари 2022 година за предоставяне на макрофинансова помощ на Украйна

28.2.2022   
               
               
                  BG
               
               
                  Официален вестник на Европейския съюз
               
               
                  L 55/4
               
            
         РЕШЕНИЕ (ЕС) 2022/313 НА ЕВРОПЕЙСКИЯ ПАРЛАМЕНТ И НА СЪВЕТА
         от 24 февруари 2022 година
         за предоставяне на макрофинансова помощ на Украйна
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 212 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         в съответствие с обикновената законодателна процедура (1),
         като имат предвид, че:
         
                     (1)
                  
                  
                     Отношенията между Европейския съюз (наричан по-нататък „Съюзът“) и Украйна продължават да се развиват в рамките на европейската политика за съседство (ЕПС) и Източното партньорство. На 1 септември 2017 г. влезе в сила Споразумение за асоцииране между Съюза и Украйна (2) (наричано по-нататък „Споразумението за асоцииране“), включващо задълбочена и всеобхватна зона за свободна търговия (ЗВЗСТ).
                  
               
                     (2)
                  
                  
                     През пролетта на 2014 г. Украйна започна да изпълнява амбициозна програма за реформи с цел стабилизиране на своята икономика и подобряване на поминъка на гражданите. Едни от най-важните приоритети в програмата са борбата срещу корупцията и конституционната, изборната и съдебната реформи. Изпълнението на тези реформи бе подкрепено от пет последователни програми за макрофинансова помощ, по линия на които Украйна получи помощ под формата на заеми на обща стойноств размер на 5 милиарда евро. По линия на последната макрофинансова помощ, която беше предоставена в контекста на пандемията от COVID-19 съгласно Решение (ЕС) 2020/701 на Европейския парламент и на Съвета (3), на Украйна бяха отпуснати заеми за 1,2 милиарда евро, като помощта беше завършена през септември 2021 г.
                  
               
                     (3)
                  
                  
                     Икономиката на Украйна беше засегната от рецесията през 2020 г., причинена от пандемията от COVID-19 и от проточилите се заплахи за сигурността на границата ѝ с Русия. Ескалацията на несигурността доведе неотдавна до загуба на доверие, която се отрази негативно на икономическата перспектива, а от средата на януари 2022 г. – и до загуба на достъп до международни капиталови пазари. Влошаващите се условия на финансиране допринесоха за голям и нарастващ недостиг на остатъчно външно финансиране и са голяма тежест за инвестициите, като по този начин отслабват устойчивостта на Украйна към бъдещи икономически и политически сътресения.
                  
               
                     (4)
                  
                  
                     Украинското правителство демонстрира силен ангажимент за провеждане на бъдещи реформи, насочени, в текущия критичен момент, към ключови области на политиката, като икономическа устойчивост и стабилност, управление и правова държава, както и енергетика.
                  
               
                     (5)
                  
                  
                     Подновеният ангажимент за провеждане на тези реформи и непоколебима политическа воля накараха органите в Украйна да ускорят изпълнението на реформите от лятото на 2021 г. насам. Това също така позволи на Украйна да завърши успешно операцията за макрофинансова помощ в контекста на пандемията от COVID-19, като всички действия за реформи, договорени със Съюза в Меморандума за разбирателство, бяха изпълнени.
                  
               
                     (6)
                  
                  
                     За да даде възможност за по-голяма политическа гъвкавост в контекста на кризата, свързана с пандемията от COVID–19, през юни 2020 г. Международният валутен фонд (МВФ) одобри 18-месечно стендбай споразумение за Украйна с достъп до равностойността на 5 милиарда щатски долара. Посоченото споразумение е съсредоточено върху четири приоритета: i) смекчаване на икономическото въздействие на кризата, включително чрез подкрепа за домакинствата и стопанските субекти; ii) гарантиране на трайна независимост на централната банка и гъвкав режим на обменния курс; iii) защита на финансовата стабилност при събиране на разходите от преструктурирането на банките; и iv) продължаване на работата по ключовите мерки за управление и за борба с корупцията с цел запазване и задълбочаване на напредъка, постигнат напоследък. Поради непостоянното изпълнение първият преглед на програмата, по време на който беше договорено и удължаване на програмата до края на юни 2022 г., не беше приключен до ноември 2021 г. С това цялата сума на изплащането по настоящата програма на МВФ досега се равнява на 2,8 милиарда щатски долара. До края на второто тримесечие на 2022 г. са планирани още два прегледа.
                  
               
                     (7)
                  
                  
                     С оглед на големите рискове за бюджетното финансиране и в контекста на слабото възстановяване от кризата, свързана с пандемията от COVID-19, и бързо нарастващата инфлация, на 16 ноември 2021 г. Украйна поиска от Съюза нова програма за дългосрочна макрофинансова помощ до 2,5 милиарда евро. Тази извънредна макрофинансова помощ е по-специално в отговор на рязкото и неочаквано увеличаване на нуждите от външно финансиране на Украйна, породени от de facto загубата на достъп до финансовите пазари и на свързаните с това непосредствени предизвикателства.
                  
               
                     (8)
                  
                  
                     Като се има предвид, че Украйна е държава, която попада в обхвата на европейската политика за съседство, следва да се счита, че тя отговаря на условията за получаване на макрофинансова помощ от Съюза.
                  
               
                     (9)
                  
                  
                     Макрофинансовата помощ от Съюза следва да представлява извънреден финансов инструмент за необвързана и нецелева подкрепа за платежния баланс, предназначена за покриване на непосредствените нужди на бенефициера от външно финансиране, и следва да бъде в основата на изпълнението на програма в областта на политиката, съдържаща силни незабавни мерки за корекции и структурни реформи, насочени към подобряване на състоянието на платежния баланс на бенефициера в краткосрочен план и икономическата устойчивост в средносрочен план.
                  
               
                     (10)
                  
                  
                     Предвид факта, че загубата на достъп до пазара и изтичането на капитали създадоха значителен остатъчен недостиг на външно финансиране в платежния баланс на Украйна, който надвишава средствата, предоставени от МВФ и други многостранни институции, се счита, че при настоящите извънредни обстоятелства бързото предоставяне на извънредна макрофинансова помощ от Съюза за Украйна представлява подходящ краткосрочен отговор на значителните рискове за страната. Макрофинансовата помощ на Съюза би подпомогнала икономическата стабилизация на Украйна и би имала за цел да засили непосредствената устойчивост на държавата, както и, ако е осъществимо в момента, да засили програмата за структурни реформи на Украйна, като ще допълни средствата, предоставени в рамките на финансовото споразумение с МВФ.
                  
               
                     (11)
                  
                  
                     Макрофинансовата помощ от Съюза следва да е насочена към подпомагане на възстановяването на устойчиво външно финансиране за Украйна, като по този начин подкрепи нейното икономическо и социално развитие.
                  
               
                     (12)
                  
                  
                     Очаква се макрофинансовото подпомагане от Съюза да върви ръка за ръка с изпълнението на операциите за бюджетна подкрепа по Инструмента за съседство, сътрудничество за развитие и международно сътрудничество – Глобална Европа, създаден с Регламент (ЕС) 2021/947 на Европейския парламент и на Съвета (4).
                  
               
                     (13)
                  
                  
                     Определянето на размера на макрофинансовата помощ от Съюза се основава на количествена оценка на остатъчните нужди на Украйна от външно финансиране и взема предвид способността ѝ да се финансира със собствени средства, по-конкретно с международните резерви, с които разполага. Макрофинансовата помощ от Съюза следва да допълва програмите и средствата, предоставяни от МВФ и Световната банка. При определянето на размера на помощта се отчитат също очакваният финансов принос от многостранните донори и нуждата да се осигури справедливо разпределение на тежестта между Съюза и другите донори, както и предварително съществуващото разпределение на другите инструменти на Съюза за външно финансиране в Украйна, и добавената стойност на цялостното участие на Съюза.
                  
               
                     (14)
                  
                  
                     Комисията следва да гарантира, че макрофинансовата помощ от Съюза съответства в правно отношение и по същество на основните принципи и цели на различните области на външната дейност и на други съответни политики на Съюза, както и на мерките, предприети в тези области и политики.
                  
               
                     (15)
                  
                  
                     Макрофинансовата помощ от Съюза следва да подкрепя външната политика на Съюза по отношение на Украйна. Комисията и Европейската служба за външна дейност следва да работят в тясно сътрудничество през цялото времетраене на операцията за макрофинансова помощ, за да координират външната политика на Съюза и да гарантират нейната последователност.
                  
               
                     (16)
                  
                  
                     Макрофинансовата помощ от Съюза следва да подкрепя ангажимента на Украйна по отношение на общите ценности със Съюза, включително демокрацията, правовата държава, доброто управление, зачитането на правата на човека, устойчивото развитие и намаляването на бедността, както и ангажираността ѝ с принципите за отворена, основана на правила и справедлива търговия.
                  
               
                     (17)
                  
                  
                     Зачитането от страна на Украйна на ефективни демократични механизми, включително многопартийна парламентарна система, и на правовата държава, и осигуряването на гаранции за зачитането на правата на човека следва да са предварително условие за предоставянето на макрофинансовата помощ от Съюза. Освен това конкретните цели на макрофинансовата помощ от Съюза следва да подобряват ефикасността, прозрачността и отчетността на системите за управление на публичните финанси и следва да насърчават структурните реформи, насочени към подкрепа за устойчив и приобщаващ растеж, създаване на достойни работни места и фискална консолидация. Комисията и Европейската служба за външна дейност следва редовно да следят за спазването на предварителните условия и за напредъка в постигането на тези цели.
                  
               
                     (18)
                  
                  
                     За да се осигури ефикасна защита на финансовите интереси на Съюза, свързани с макрофинансовата помощ от Съюза, Украйна следва да предприеме подходящи мерки за предотвратяване на измамите, корупцията и всички други нередности, свързани с помощта, и за борба с тях. В допълнение следва да се предвидят разпоредби, по силата на които Комисията да извършва проверки, Сметната палата да извършва одити и Европейската прокуратура да упражнява своите правомощия.
                  
               
                     (19)
                  
                  
                     Отпускането на макрофинансовата помощ от Съюза не засяга правомощията на Европейския парламент и на Съвета като бюджетни органи.
                  
               
                     (20)
                  
                  
                     Размерът на средствата, необходими за отпускането на макрофинансова помощ от Съюза, следва да е съобразен с бюджетните кредити, предвидени в многогодишната финансова рамка.
                  
               
                     (21)
                  
                  
                     Макрофинансовата помощ от Съюза следва да бъде управлявана от Комисията. За да се гарантира, че Европейският парламент и Съветът могат да следят изпълнението на настоящото решение, Комисията следва редовно да ги информира за развитията, свързани с тази помощ, и да им предоставя съответните документи.
                  
               
                     (22)
                  
                  
                     За да се гарантират еднакви условия за изпълнението на настоящото решение, на Комисията следва да бъдат предоставениизпълнителни правомощия. Тези правомощия следва да бъдат упражнявани в съответствие с Регламент (ЕС) № 182/2011 на Европейския парламент и на Съвета (5).
                  
               
                     (23)
                  
                  
                     Макрофинансовата помощ от Съюза следва да бъде обвързана с изпълнението на условия в областта на икономическата политика, които ще бъдат определени в меморандум за разбирателство. За да се гарантират еднакви условия за изпълнение и с цел по-голяма ефикасност, на Комисията следва да бъде предоставено правомощието да договори тези условия с украинските органи под надзора на Комитета на представителите на държавите членки в съответствие с Регламент (ЕС) № 182/2011. Съгласно този регламент процедурата по консултиране следва по принцип да се прилага за всички случаи с изключение на предвидените в регламента. Като се има предвид потенциално значителното въздействие на помощ, чийто размер надхвърля 90 милиона евро, е целесъобразно за операциите над този праг да се използва процедурата по разглеждане, както е посочено в Регламент (ЕС) № 182/2011. Поради размера на макрофинансовата помощ от Съюза за Украйна процедурата по разглеждане следва да се прилага за приемането на Меморандума за разбирателство, както и за всяко намаляване, спиране или отмяна на помощта.
                  
               
                     (24)
                  
                  
                     Доколкото целта на настоящото решение, а именно да се предостави извънредна макрофинансова помощ на Украйна с цел да се подпомогнат по-специално нейната икономическа устойчивост и стабилност, не може да бъде постигната в достатъчна степен от държавите членки, а поради обхвата и последиците си може да бъде по-добре постигната на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз (ДЕС). В съответствие с принципа на пропорционалност, уреден в същия член, настоящото решение не надхвърля необходимото за постигане на тази цел.
                  
               
                     (25)
                  
                  
                     Поради неотложността, породена от извънредните обстоятелства вследствие на пандемията от COVID-19 и свързаните с нея икономически последствия, е уместно да се предвиди изключение от срока от осем седмици, посочен в член 4 от Протокол № 1 относно ролята на националните парламенти в Европейския съюз, приложен към ДЕС, към Договора за функционирането на Европейския съюз и към Договора за създаване на Европейската общност за атомна енергия.
                  
               
                     (26)
                  
                  
                     За да се даде възможност за незабавното прилагане на предвидените в настоящото решение мерки, то следва да влезе в сила по спешност в деня след публикуването му в Официален вестник на Европейския съюз,
                     
                  
               ПРИЕХА НАСТОЯЩОТО РЕШЕНИЕ:
         
            Член 1
            
               1.   Съюзът предоставя макрофинансова помощ в максимален размер от 1,2 милиарда евро за Украйна (наричана по-нататък „макрофинансовата помощ от Съюза“) с цел подпомагане на икономическото стабилизиране на Украйна и програмата за провеждането на съществени реформи. Пълният размер на макрофинансовата помощ от Съюза се предоставя на Украйна под формата на заеми. Отпускането на макрофинансовата помощ от Съюза зависи от одобрението на бюджета на Съюза за съответната година от страна на Европейския парламент и на Съвета. Помощта е предназначена за покриване на нуждите на Украйна по отношение на платежния баланс, набелязани в програмата на МВФ.
            
            
               2.   За финансирането на макрофинансовата помощ от Съюза на Комисията се предоставя правомощието да заема, от името на Съюза, необходимите средства на капиталовите пазари или от финансовите институции и на свой ред да ги предоставя като заем на Украйна. Максималният среднопретеглен матуритет на заемите е 15 години.
            
            
               3.   Отпускането на макрофинансовата помощ от Съюза се управлява от Комисията в съответствие със споразуменията или договореностите, постигнати между МВФ и Украйна, и с основните принципи и цели на икономическите реформи, заложени в Споразумението за асоцииране, включително ЗВЗСТ, договорено по линия на ЕПС.
               Комисията информира редовно Европейския парламент и Съвета за развитията във връзка с макрофинансовата помощ от Съюза, включително за изплащанията, и предоставя своевременно на тези институции съответните документи.
            
            
               4.   Макрофинансовата помощ от Съюза се предоставя за период от 12 месеца, считано от първия ден след влизането в сила на Меморандума за разбирателство, посочен в член 3, параграф 1.
            
            
               5.   Ако финансовите нужди на Украйна намалеят съществено през периода на изплащане на макрофинансовата помощ от Съюза в сравнение с първоначалните прогнози, Комисията намалява размера на помощта, временно я спира или я отменя, като прилага процедурата по разглеждане, посочена в член 7, параграф 2.
            
         
         
            Член 2
            
               1.   Зачитането от страна на Украйна на ефективни демократични механизми, включително многопартийна парламентарна система, и на правовата държава и осигуряването на гаранции за зачитането на правата на човека са предварително условие за предоставянето на макрофинансовата помощ от Съюза.
            
            
               2.   През целия цикъл на макрофинансовата помощ от Съюза Комисията и Европейската служба за външна дейност следят за изпълнението на предварителното условие, предвидено в параграф 1.
            
            
               3.   Параграфи 1 и 2 от настоящия член се прилагат в съответствие с Решение 2010/427/ЕС на Съвета (6).
            
         
         
            Член 3
            
               1.   В съответствие с посочената в член 7, параграф 2 процедура по разглеждане Комисията договаря с органите на Украйна ясно определени условия за икономическата политика и финансови условия, като акцентът се поставя върху структурните реформи и стабилните публични финанси, от които условия зависи макрофинансовата помощ от Съюза. Тези условия на икономическата политика и финансовите условия трябва да бъдат установени в Меморандум за разбирателство, съдържащ график за тяхното изпълнение. Условията на икономическата политика и финансовите условия, определени в Меморандума за разбирателство, съответстват на споразуменията или договореностите, посочени в член 1, параграф 3, включително на програмите за макроикономически корекции и структурни реформи, изпълнявани от Украйна с подкрепата на МВФ.
            
            
               2.   С посочените в параграф 1 условия се цели по-специално повишаване на ефикасността, прозрачността и отчетността на системите за управление на публичните финанси в Украйна, включително по отношение на използването на макрофинансовата помощ от Съюза. Напредъкът по отношение на взаимното отваряне на пазара, развиването на справедлива търговия, основана на правила, и другите приоритети в рамките на външната политика на Съюза също се вземат надлежно предвид при определянето на мерките на политиката. Комисията редовно следи напредъка към постигнето на тези цели.
            
            
               3.   Подробните финансови условия във връзка с макрофинансовата помощ от Съюза се определят в споразумение за заем, което трябва да бъде сключено между Комисията и Украйна.
            
            
               4.   Комисията редовно проверява дали продължават да са изпълнени условията в член 4, параграф 3, включително дали икономическите политики на Украйна са в съответствие с целите на макрофинансовата помощ от Съюза. За целите на тази проверка Комисията работи в тясна координация с МВФ и Световната банка, а когато е необходимо, и с Европейския парламент и със Съвета.
            
         
         
            Член 4
            
               1.   Ако бъдат спазени посочените в параграф 3 условия, Комисията предоставя макрофинансовата помощ от Съюза на два равни транша, всеки от които е съставен от заем. Графикът за изплащането на всеки транш се определя в Меморандума за разбирателство.
            
            
               2.   Сумите на макрофинансовата помощ от Съюза, предоставена под формата на заеми, се провизират, когато това е необходимо, в съответствие с Регламент (ЕС) 2021/947.
            
            
               3.   Комисията взема решение за отпускането на траншовете, ако са спазени условията по-долу:
               
                           а)
                        
                        
                           предварителното условие, посочено в член 2, параграф 1;
                        
                     
                           б)
                        
                        
                           постоянни задоволителни резултати при изпълнението на кредитно споразумение с МВФ като непредпазна мярка;
                        
                     
                           в)
                        
                        
                           задоволителното изпълнение на икономическата политика и на финансовите условия, договорени в Меморандума за разбирателство.
                        
                     Отпускането на втория транш по принцип се извършва не по-рано от три месеца след отпускането на първия транш.
            
            
               4.   Когато условията, посочени в параграф 3, първа алинея, не са изпълнени, Комисията временно спира или отменя изплащането на макрофинансовата помощ от Съюза. В такъв случай тя информира Европейския парламент и Съвета за причините за спирането или за отмяната.
            
            
               5.   Макрофинансовата помощ от Съюза се изплаща на Националната банка на Украйна. В зависимост от разпоредбите, които следва да бъдат договорени в Меморандума за разбирателство, включително потвърждение на остатъчните нужди от бюджетно финансиране, финансовите средства от Съюза могат да бъдат преведени на Министерството на финансите на Украйна като краен бенефициер.
            
         
         
            Член 5
            
               1.   Операциите по получаване и предоставяне на заеми, свързани с макрофинансовата помощ от Съюза, се извършват в евро, с един и същ вальор и не ангажират Съюза с преобразуване на падежи, нито излагат Съюза на валутни или лихвени рискове или на други търговски рискове.
            
            
               2.   Ако обстоятелствата го позволяват и при искане от Украйна, Комисията може да предприеме необходимите стъпки, за да гарантира, че в условията на заема ще бъде включена клауза за преждевременното му погасяване, съпроводена от съответна клауза в условията на операциите по получаване на заем.
            
            
               3.   Ако обстоятелствата позволяват подобряване на лихвения процент по заема и по искане на Украйна, Комисията може да реши да рефинансира изцяло или отчасти първоначалните си взети заеми или може да преструктурира съответните финансови условия. Операциите по рефинансиране или преструктуриране се извършват в съответствие с параграфи 1 и 4 и не трябва да водят до удължаване на срока до падежа на съответните заеми или до увеличаване на неизплатената главница към датата на рефинансиране или преструктуриране.
            
            
               4.   Всички разходи на Съюза, свързани с операциите по получаване и предоставяне на заем съгласно настоящото решение, са за сметка на Украйна.
            
            
               5.   Комисията информира Европейския парламент и Съвета за развитията при операциите, посочени в параграфи 2 и 3.
            
         
         
            Член 6
            
               1.   Макрофинансовата помощ от Съюза се усвоява в съответствие с Регламент (ЕС, Евратом) 2018/1046 на Европейския парламент и на Съвета (7).
            
            
               2.   Макрофинансовата помощ от Съюза се усвоява чрез пряко управление.
            
            
               3.   Споразумението за заем, посочено в член 3, параграф 3, съдържа всяка една от следните разпоредби, с които:
               
                           а)
                        
                        
                           се гарантира, че Украйна извършва редовни проверки за правилното използване на финансирането от общия бюджет на Съюза, предприема съответните мерки за предотвратяване на нередности и измами и, ако е необходимо, предприема правни действия за възстановяване на средствата, предоставени съгласно настоящото решение, които са били незаконно присвоени;
                        
                     
                           б)
                        
                        
                           се осигурява защитата на финансовите интереси на Съюза, по-специално като се предвиждат конкретни мерки във връзка с предотвратяването и борбата с измамите, корупцията и всички други нередности, засягащи макрофинансовата помощ от Съюза, в съответствие с регламенти (ЕО, Евратом) № 2988/95 (8) и (Евратом, ЕО) № 2185/96 на Съвета (9), Регламент (ЕС, Евратом) № 883/2013 на Европейския парламент и на Съвета (10) и — за държавите членки, участващи в засиленото сътрудничество във връзка с Европейската прокуратура — Регламент (ЕС) 2017/1939 на Съвета (11);
                        
                     
                           в)
                        
                        
                           се оправомощава изричноЕвропейската служба за борба с измамите (OLAF) да извършва разследвания, включително проверки и инспекции на място, включително операции и събеседвания в областта на цифровата криминалистика;
                        
                     
                           г)
                        
                        
                           се оправомощават изрично Комисията или нейните представители да провеждат проверки, включително проверки и инспекции на място;
                        
                     
                           д)
                        
                        
                           се оправомощават изрично Комисията и Сметната палата да извършват одити по време на срока на предоставяне на макрофинансовата помощ от Съюза и след него, включително одити на документи и одити на място, като например оперативни оценки;
                        
                     
                           е)
                        
                        
                           се гарантира, че Съюзът има право на предсрочно погасяване на заема, когато е установено, че във връзка с управлението на макрофинансовата помощ от Съюза Украйна е участвала в измама или корупция или друга незаконна дейност, която вреди на финансовите интереси на Съюза;
                        
                     
                           ж)
                        
                        
                           се гарантира, че всички разходи на Съюза, които са свързани с операциите по получаване и предоставяне на заем съгласно настоящото решение са за сметка на Украйна.
                        
                     
            
               4.   Преди усвояването на макрофинансовата помощ от Съюза Комисията преценява в рамките на оперативна оценка надеждността на финансовата уредба на Украйна, административните процедури и механизмите за вътрешен и външен контрол, които са от значение за помощта.
            
         
         
            Член 7
            
               1.   Комисията се подпомага от комитет. Този комитет е комитет по смисъла на Регламент (ЕС) № 182/2011.
            
            
               2.   При позоваване на настоящия параграф се прилага член 5 от Регламент (ЕС) № 182/2011.
            
         
         
            Член 8
            
               1.   До 30 юни всяка година Комисията представя на Европейския парламент и на Съвета доклад относно изпълнението на настоящото решение през предходната година, включващ оценка на изпълнението. В посочения доклад:
               
                           а)
                        
                        
                           се разглежда напредъкът при усвояването на макрофинансовата помощ от Съюза;
                        
                     
                           б)
                        
                        
                           се прави оценка на икономическото състояние и на перспективите пред Украйна, както и на напредъка при изпълнението на мерките на политиката, посочени в член 3, параграф 1;
                        
                     
                           в)
                        
                        
                           се посочва връзката между условията за икономическата политика, определени в Меморандума за разбирателство, текущите икономически и бюджетни показатели на Украйна и решенията на Комисията за изплащане на траншовете по макрофинансовата помощ от страна на Съюза.
                        
                     
            
               2.   Не по-късно от две години след изтичането на срока за предоставяне на помощта, посочен в член 1, параграф 4, Комисията представя на Европейския парламент и на Съвета доклад за последваща оценка на резултатите и ефикасността на предоставената макрофинансова помощ от Съюза и на степента, до която тя е допринесла за постигане на целите на помощта.
            
         
         
            Член 9
            Настоящото решение влиза в сила в деня след публикуването му в Официален вестник на Европейския съюз.
            
         
         
            Съставено в Брюксел на 24 февруари 2022 година.
            
               
                  За Европейския парламент
               
               
                  Председател
               
               R. METSOLA
            
            
               
                  За Съвета
               
               
                  Председател
               
               A. PANNIER-RUNACHER
            
         
         
            (1)  Позиция на Европейския парламент от 16 февруари 2022 г. (все още непубликувана в Официален вестник) и решение на Съвета от 21 февруари 2022 г.
         
            (2)  Споразумение за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна (ОВ L 161, 29.5.2014 г., стр. 3).
         
            (3)  Решение (ЕС) 2020/701 на Европейския парламент и на Съвета от 25 май 2020 г. за предоставяне на макрофинансова помощ на партньорите, обхванати от политиките на разширяване и съседство, в контекста на пандемията от COVID-19 (ОВ L 165, 27.5.2020 г., стр. 31).
         
            (4)  Регламент (ЕС) 2021/947 на Европейския парламент и на Съвета от 9 юни 2021 г. за създаване на Инструмента за съседство, сътрудничество за развитие и международно сътрудничество — Глобална Европа, за изменение и отмяна на Решение № 466/2014/ЕС на Европейския парламент и на Съвета и за отмяна на Регламент (ЕС) 2017/1601 на Европейския парламент и на Съвета и на Регламент (ЕО, Евратом) № 480/2009 на Съвета (ОВ L 209, 14.6.2021 г., стр. 1).
         
            (5)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).
         
            (6)  Решение 2010/427/ЕС на Съвета от 26 юли 2010 г. за определяне на организацията и функционирането на Европейската служба за външна дейност (ОВ L 201, 3.8.2010 г., стр. 30).
         
            (7)  Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).
         
            (8)  Регламент (ЕО, Евратом) № 2988/95 на Съвета от 18 декември 1995 г. относно защитата на финансовите интереси на Европейските общности (ОВ L 312, 23.12.1995 г., стр. 1).
         
            (9)  Регламент (Евратом, ЕО) № 2185/96 на Съвета от 11 ноември 1996 г. относно контрола и проверките на място, извършвани от Комисията с оглед защита на финансовите интереси на Европейските общности срещу измами и други нередности (ОВ L 292, 15.11.1996 г., стр. 2).
         
            (10)  Регламент (ЕС, Евратом) № 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета (ОВ L 248, 18.9.2013 г., стр. 1).
         
            (11)  Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура (ОВ L 283, 31.10.2017 г., стр. 1).